ET Euroopa Liidu Teataja C 134/15

Nõukogu põhjendused: nõukogu esimese lugemise seisukoht (EL) nr 4/2015 eesmärgiga võtta vastu Euroopa Parlamendi ja nõukogu määrus, mis käsitleb hädaabinumbri 112 teenusel põhineva sõidukisisese eCall-süsteemi kasutuselevõtmisega seotud tüübikinnituse nõudeid ning millega muudetakse direktiivi 2007/46/EÜ

(2015/C 134/02)

I. SISSEJUHATUS

1. Komisjon edastas 13. juunil 2013 eespool nimetatud määruse ettepaneku nõukogule ja Euroopa Parlamendile koos ettepanekuga vastava otsuse vastuvõtmiseks. Nimetatud kahe ettepaneku eesmärk on tagada numbril 112 põhineva hädaabikõnede (eCall) teenuse kasutuselevõtt kogu liidus. Nõukogu võttis otsuse (1) vastu 8. mail 2014.

2. Euroopa Majandus- ja Sotsiaalkomitee avaldas oma arvamuse 19. septembril 2013.

3. Euroopa Andmekaitseinspektor esitas nõukogule ja Euroopa Parlamendile oma arvamuse 29. oktoobril 2013.

4. Euroopa Parlament (raportöör Olga Sehnalová, siseturu- ja tarbijakaitsekomisjon) võttis oma esimese lugemise kokkuleppe vastu 26. veebruaril 2014. Olga Sehnalová nimetati uuesti raportööriks pärast 2014. aasta mais toimunud valimisi.

5. Nõukogu võttis üldise lähenemisviisi vastu 26. mail 2014 (dok 9879/14). Eesistujariigile anti volitused alustada läbirääkimisi Euroopa Parlamendiga.

6. Toimus kolm kolmepoolset kohtumist: 8. oktoobril, 11. novembril ja 1. detsembril 2014. Kolmandal kolmepoolsel kohtumisel saavutati kaasseadusandjate vahel kokkulepe kompromissteksti suhtes. Sellest tulenevalt teatas Euroopa Parlament 8. detsembri 2014. aasta kirjas nõukogule, et kui nõukogu võtab oma esimese lugemise seisukoha vastu kokku lepitud kompromissteksti alusel, hääletab Euroopa Parlament nõukogu vastu võetud teksti poolt muudatusettepanekuteta.

II. EESMÄRK

7. Kõnealuses määruses nähakse ette sätted, mis käsitlevad sõidukisisese eCall-süsteemi kasutuselevõtmisega seotud tüübikinnituse nõudeid. Selles nõutakse, et uut tüüpi sõiduautod ja väikesed tarbesõidukid ehitataks viisil, millega tagatakse, et raske liiklusõnnetuse korral algatatakse hädaabinumbrile 112 automaatselt või käsitsi hädaabikõne. Selle teenusega edastatava teabe laadi tõttu sätestatakse ettepanekus ka eraelu puutumatuse ja andmekaitse eeskirjad.

III. NÕUKOGU ESIMESE LUGEMISE SEISUKOHA ANALÜÜS

A. Üldine

8. Nõukogu on teinud mitu ettepanekut algse ettepaneku muutmiseks. Paralleelselt on Euroopa Parlament hääletanud mitut muudatusettepanekut, mis olid sisuliselt väga lähedased nõukogus arutatud muudatusettepanekutele. Kahe institutsiooni vahel saavutati kiiresti kokkulepe, mis viibis vaid 2014. aasta mais toimunud Euroopa Parlamendi valimiste tõttu. Seega muudab nõukogu esimese lugemise seisukoht komisjoni algset ettepanekut, sõnastades selle osaliselt ümber Euroopa Parlamendiga saavutatud kokkuleppe alusel.

B. Peamised poliitilised küsimused

9. Hädaabinumbril 112 põhinev eCall

Automaatse hädaabikõne (eCall) mõistet selgitati kogu teksti ulatuses, sealhulgas pealkirjas, lisades, et see puudutab konkreetselt hädaabinumbril 112 põhinevaid eCall-kõnesid.

10. Reguleerimisala laiendamine süsteemidele, osadele ja eraldi seadmestikele

Nõukogu nägi ette määruse reguleerimisala laiendamise, et hõlmata ka süsteemid, osad ja eraldi seadmestikud.

11. Erandid

Nõukogu lisas sätte, milles selgitatakse, milliste sõidukite suhtes kohaldatakse erandeid.

12. Uute määratluste lisamine

Lisati mitmed uued määratlused, et selgitada mõningaid tekstis kasutatud mõisteid ning et kasutada neid ka tulevikus delegeeritud õigusaktides.

13. eCall-süsteemid „alaliselt paigaldatud”

Teksti lisati selgitus, et tüübikinnituse saamiseks esitatud sõidukisse peaks eCall-süsteem olema alaliselt paigaldatud.

14. Kolmanda isiku teenused

Nõukogu lisas teksti sõidukiomaniku jaoks võimaluse kasutada lisaks hädaabinumbril 112 põhinevale sõidukisisesele eCall-süsteemile kolmanda osapoole teenuseid, vältides kohustuste kehtestamist seoses kolmanda osapoole teenustega.

15. Ühilduvus satelliitnavigatsioonisüsteemidega

Nõukogu nägi ette eCall-süsteemi kohustusliku ühilduvuse Galileo ja EGNOSe navigatsioonisüsteemidega, andes tootjatele võimaluse tagada ühilduvus ka muude asukoha määramise süsteemidega.

16. Sõltumatute ettevõtjate juurdepääs

Tekstis nähti ette, et hädaabinumbril 112 põhinev sõidukisisene eCall-süsteem peaks määruse (EÜ) nr 715/2007 (milles kehtestatakse sätted sõidukite remondi- ja hooldusteabe kättesaadavuse kohta) kohaselt mõistliku tasu eest olema remondiks ja hoolduseks saadaval sõltumatutele ettevõtjatele.

17. Eraelu puutumatuse ja andmekaitse eeskirjad

Nõukogu muutis komisjoni esialgset ettepanekut, lisades selge viite kohaldatavatele isikuandmete kaitse eeskirjadele, sätestades, et eCall-andmeid võib kasutada vaid hädaolukordade lahendamiseks ja et need kustutatakse automaatselt, et hädaabinumbril 112 põhineva sõidukisisese eCall-süsteemi ja mis tahes kolmanda isiku süsteemi vahel ei saa andmeid vahetada ning et kasutusjuhendis esitatakse teave kummagi süsteemi kaudu toimuva andmetöötluse kohta.

18. Rakendusaktid

Nõukogu lisas teksti ka sätte, mille kohaselt teatud praktilisi andmekaitsesätteid täpsustatakse pigem rakendusaktide kui delegeeritud õigusaktidega. See hõlmas vastavate jõustatavate sätete lisamist.

19. Komisjonile antud volitused

Nõukogu tekstis sätestatakse, et komisjonile antakse viieks aastaks õigus võtta vastu delegeeritud õigusakte, et seda õigust pikendatakse automaatselt, ja et komisjon esitab delegeeritud volituste kohta aruande üheksa kuud enne viieaastase tähtaja möödumist.

20. Aruandlus ja läbivaatamine

Lisati säte, milles nõutakse, et komisjon esitab hiljemalt 2021. aastal eCall-süsteemi rakendamise tulemuste, sealhulgas selle kasutuselevõtu ulatuse hindamise aruande, ja uurib, kas kõnealuse määruse kohaldamisala oleks võimalik laiendada teistele sõidukikategooriatele, ning hindab vajadust avatud juurdepääsuga platvormi järele.

21. Kohaldamise alguskuupäev

Kohaldamise alguskuupäev määrati vastavalt sellele, mis on sätestatud otsuses 585/2014/EL koostalitlusvõimelise ELi-ülese eCall-teenuse kasutuselevõtu kohta. Kohaldamise alguskuupäevaks määrati 31. märts 2018.

22. Lisa muutmine

Nõukogu muutis lisa, et artiklite sätteid paremini kajastada.

23. Põhjendused

Nõukogu muutis põhjendusi, et need oleksid kooskõlas määruse muudetud rakendusosaga ja kajastaksid mõningaid Euroopa Parlamendi väljendatud muresid.

IV. KOKKUVÕTE

Nõukogu võttis oma seisukoha koostamisel täiel määral arvesse komisjoni ettepanekut ja Euroopa Parlamendi esimese lugemise arvamust.

Euroopa Parlamendi muudatusettepanekute kohta märgib nõukogu, et suurt hulka muudatusettepanekuid on nõukogu seisukohas kas põhimõtteliselt, osaliselt või täielikult arvesse võetud.

(1) Euroopa Parlamendi ja nõukogu 15. mai 2014. aasta otsus nr 585/2014/EL koostalitlusvõimelise ELi-ülese eCall-teenuse kasutuselevõtu kohta (ELT L 164, 3.6.2014, lk 6).